**Paul David Neil Hebert** (født 6. mai 1947 i Kingston i Ontario i Canada) er en canadisk entomolog og biolog. Han er professor ved University of Guelph i Canada, der han også er grunnlegger av, og direktør for, Centre for Biodiversity Genomics. 

Han er internasjonalt kjent for å ha utviklet metoden med DNA-strekkoding knyttet til identifisering av arter.

Utdannelse og karriere
----------------------

Hebert har en Bachelor of Science-grad fra Queen's University i Kingston, Canada, og en PhD-grad i genetikk fra University of Cambridge. Etter studiene i Cambridge var han en tid ved University of Sydney, før han returnerte til Canada i 1976 og begynte som professor i biologi ved University of Windsor og direktør ved Great Lakes Institute. I 1990 ble han leder for zoologi-fakultetet ved University of Guelph, og arbeidet der i rundt ti år.

Fra 2003 har han fokusert på å bygge opp et forskningsprogram i DNA-strekkoding. Han har skaffet midler til å bygge opp spesialiserte forskningsanlegg og har etablert et forskerteam med kompetanse innen biodiversitet, informatikk og genomikk. Han var direktør for the Canadian Barcode of Life Network fra 2005 til 2010. Etter dette har han vært vitenskapelig direktør (Scientific Director) for det internasjonale konsortiet «the International Barcode of Life Consortium».

### Publikasjoner

I 2003 publiserte Hebert, sammen med tre kolleger, artikkelen «Biological identifications through DNA barcode», der de fremla sine forskningsresultater vedrørende DNA-strekkoding, en ny og sikrere metode for identifisering av arter. Ifølge nettstedet Google Scholar var artikkelen sitert 10 278 ganger per januar 2020. Artikkelen, og den videre forskningen på området, har revolusjonert arbeidet med kartlegging av biologisk mangfold.

* Hebert i Google Scholar

### Hedersbevisninger (utvalg)

Hebert er utnevnt til graden Officer i ordenen Order of Canada, og han er Fellow i the Royal Society of Canada. Han har også æresdoktorgrader fra flere universiteter: University of Waterloo; University of Western Ontario og University of Windsor.

I 2018 mottok han Dr. A. H. Heineken Prize for Environmental Sciences fra det Kongelige nederlandske vitenskapsakademiet (Koninklijke Nederlandse Akademie van Wetenschappen).

I 2021 ble han utnevnt til æresdoktor ved Norges teknisk-naturvitenskapelige universitet (NTNU).

Referanser
----------

1. 1 2  «Paul Hebert | Department of Integrative Biology». *www.uoguelph.ca*. Besøkt 5. februar 2020.
2. 1 2 3  «Leadership | Centre for Biodiversity Genomics» **(engelsk)**. Besøkt 29. januar 2020.
3. ↑  Tweed, Katherine (1. februar 2008). «The Father of DNA Barcoding». *Scienceline* **(engelsk)**. Besøkt 29. januar 2020.
4. ↑  Hebert, Paul; Cywinska, Alina; Ball, S.L.; Dewaard, Jeremy (1. januar 2003). «Biological identification through DNA barcodes». *Proceedings of the Royal Society of London B*. 270: 313–321. Besøkt 5. februar 2020.
5. ↑  «Paul DN Hebert - Google Scholar Citations». *scholar.google.com*. Besøkt 5. februar 2020.
6. ↑  «Hva er DNA-strekkoding? | Norwegian Barcode of Life (NorBOL)». *www.norbol.org*. Besøkt 5. februar 2020.
7. ↑  «KNAW». *www.knaw.nl*. Besøkt 5. februar 2020.
8. ↑  Yggeseth, Sondre Aksnes (17. september 2021). «Bærekraftige kanadiere mottar æresdoktoratet». *NTNU Nyheter*. Arkivert fra originalen 18. september 2021. Besøkt 18. september 2021.

Eksterne lenker
---------------

* «Centre for Biodiversity Genomics» **(engelsk)**. Besøkt 5. februar 2020.

|  |  |
| --- | --- |
| Oppslagsverk/autoritetsdata | VIAF **·** LCCN **·** ISNI **·** ORCID **·** ResearcherID **·** ResearchGate **·** Google Scholar

 |